Mange husker nok den tragiske ulykke fra januar 2022 , hvor 21-årige Oliver Ibæk Lund faldt i havnen i Aalborg og omkom. Sidenhen har TV2 Nord flere gange dækket det omdiskuteret emne om havnesikkerheden i byen. Her var der blandt andet forslag omkring et hegn på havnen, men det afviste By- og Landskabsudvalget Rådmand Jan Nymark Thaysen (V) dengang. Nu lyder det dog til, at rådmanden har ændret sin mening - efter en studietur på 120 kilometer. Se hele interviewet med Jan Nymark Thaysen her: Vil undersøge muligheder for hegn nærmere Jan Nymark Thaysen har nemlig offintliggjort på sin Facebookside , at han efter et besøg til Aarhus i vinterferien, vil kigge nærmere på muligheden for et hegn ved havnen i Aalborg. - Der er kommet det ud af det, at jeg fik nogle rigtig gode indtryk af de løsninger, de har valgt at lave i Århus med at sætte hegn op på nogle udvalgte strækninger og set, hvordan det kunne kombineres med anvendelse af havnen, siger han til TV2 Nord. - Kan vi konkludere, at rådmanden er blevet klogere? - Det hedder jo livslang læring, og jeg har et princip om, at jeg byder ikke på noget ubeset, og nu har jeg været nede og se det her og ladet mig inspirere, og jeg kan godt se, at det kan bruges på en del af vores strækning i Aalborg også. Mente noget andet i januar I januar udtalte han ellers, at han ikke mente, at der skulle et hegn op, og at man i stedet valgte at sætte flere termiske kameraer og pissoir op. - Det med at begynde at hegne det fra igen strider imod, det vi har forsøgt at lave byplanlægning efter i de sidste mange år, sagde han til TV2 Nord. Grunden til afvisningen dengang skyldes, at Jan Nymark Thaysen havde en anden forestilling om, hvad hegnet skulle indebære. - Jeg havde hele tiden forestillet mig, at når vi snakker hegn, hvis det skulle virke 100 procent, så det er noget, ligesom vi har rundt omkring Aalborg Lufthavn – sådan noget virkelig bastant noget – men den løsning man har valgt i Århus, den er faktisk meget let og luftig, siger han. Han erkender da også blankt, at Venstre har været imod et hegn ved havnen i Aalborg, men nu vil man kigge mere grundigt på uheldsstatistikken. - Vi har haft en uheldsstatistik, der måske ikke har været så grundigt funderet, og den er vi ved at kigge ind i nu, siger Jan Nymark Thaysen, som dog understreget, at det ikke er en gratis løsning, og det skal bruges rigtigt. Kigger på konkrete områder Rådmanden for By- og Landskabsudvalget mener, at man kunne opsætte hegn i "de brud, der er ind i selve havne- og kajarealet". Her mener han blandt andet Obels Kanal og Honnørkajen, og Jan Nymark Thaysen kunne også godt forestille sig det under Limfjordsbroen. Nu kan han så tage læringen med sig tilbage til Aalborg Kommune, hvor det skal drøftes med kollegaerne. - Jeg vil prøve at udbrede det først i mit udvalg og blandt min politiske kolleger i økonomiudvalget, og så vil jeg prøve at se, om det er noget, der er opbakning til, at de vil arbejde videre med, siger Jan Nymark Thaysen. Skulle der ikke være opbakning til forslaget, så fortæller han, at "Venstre vil fremføre det som et budgetpunkt frem mod næste budget". Jan Nymark Thaysen håber, at man kan begynde at få sat hegn op på udvalgte strækninger, inden næste vintersæson. Tal fra Nordjyllands Beredskab viste i januar, at antallet af hændelser på Aalborg Havnefront og Limfjorden, hvor beredskabet må rykke ud med hjælp, var stigende. I 2018 måtte Beredskabet rykke ud med hjælp syv gange. I 2022 var det steget til hele 18 episoder.

Opsummering:
Et besøg ved Aarhus Havn har fået rådmanden på andre tanker.